**Markus Kauczinski** (s. 20. helmikuuta 1970) on saksalainen jalkapallovalmentaja ja entinen jalkapalloilija. Joulukuusta 2021 lähtien hän on toiminut Wehen Wiesbadenin päävalmentajana.

Ura
---

Kauczinskin pelaajaura jäi vaatimattomaksi. Hän pelasi urallaan Fortuna Gelsenkirchenissä ja VfL Bochumin II-joukkueessa. Kauczinski jätti pelaajauransa keskittyäkseen valmennusopintoihin. Hän valmensi ensin Schalken junioreita, kunnes siirtyi vuonna 2001 Karlsruher SC:n juniorivalmentajaksi. Kauczinskin johdolla KSC:n juniorit nousivat alle 19-vuotiaiden Bundesliigaan vuonna 2004. 

Kauczinskista tuli vuonna 2009 Karlsruhen II-joukkueen päävalmentaja ja Edmund Beckerin potkujen jälkeen hän toimi elokuussa 2009 lyhyen aikaa myös edustusjoukkueen päävalmentajana. Syyskuussa hän siirtyi reservien valmentajaksi Markus Schuppin otettua vetovastuun ykkösjoukkueesta. Lokakuussa 2010 Kauczinski nousi toistamiseen päävalmentajaksi, nyt Schuppin potkujen vuoksi. Hän joutui kuitenkin jättämään paikkansa valmentajalisenssin puuttumisen vuoksi jo marraskuussa. Kauczinski suoritti valmentajalisenssin maaliskuussa 2012 ja nousi pian lisenssin suorittamisen jälkeen Karlsruhen päävalmentajaksi. Kauczinski ei onnistunut enää pelastamaan KSC:tä putoamiselta 2. Bundesliigasta, mutta jatkoi seuran valmentajana myös 3. Ligassa ja teki elokuussa 2013 vuoteen 2016 ulottuvan jatkosopimuksen seuran kanssa.

Kaudella 2012/13 Kauczinski luotsasi KSC:n 3. Ligan mestariksi ja näin seura nousi heti takaisin 2. Bundesliigaan. Kaudella 2014/15 seura sijoittui kolmanneksi ja oli lähellä nousua Bundesliigaan. Nousukarsinnoissa joukkue hävisi Hamburger SV:lle yhteismaalein 3–2, eikä näin noussut pääsarjaan. Kauden 2015/16 jälkeen Kauczinski jätti Karlsruhen ja siirtyi Bundesliiga-seura FC Ingolstadt 04:n päävalmentajaksi. Kauczinskin alaisuudessa Ingolstadt jämähti Bundesliigan häntäpäähän. Seurajohdolle tappioputki oli liikaa ja Kauczinskin pesti päättyi potkuihin marraskuun alussa 2016.

Joulukuun alussa 2017 Kauczinskista tuli 2. Bundesliigassa sijalle 14 vajonneen FC St. Paulin päävalmentaja. Kauczinskin johdolla St. Pauli paransi sarjasijoitustaan kahdella pykälällä ja säilytti paikkansa 2. Bundesliigassa kolmen pisteen turvin. Kaudella 2018/19 St. Pauli taisteli jopa noususta Bundesliigaan ollen parhaimmillaan sarjan kärjessä. Kevätkaudella joukkue alkoi hyytyä, ja hampurilaisten ollessa sijalla huhtikuun puolivälissä sijalla 6 päätyi seurajohto erottamaan Kauczinskin.

Joulukuussa 2019 Kauczinskista tuli 2. Bundesliigan häntäpäähän vajonneen Dynamo Dresdenin päävalmentaja. Kauczinski ei onnistunut enää pelastamaan Dynamoa putoamiselta 3. Ligaan, mutta hän jatkoi putoamisesta huolimatta päävalmentajana. Vahvan syyskauden jälkeen Dynamon tulokset heikkenivät keväällä ja lopulta neljän voitottoman ottelun putki johti Kauczinskin potkuihin huhtikuussa 2021.

Marraskuussa 2021 Kauczinski teki kesään 2023 ulottuvan sopimuksen Wehen Wiesbadenin kanssa.

Meriitit
--------

* 3. Liga: 2013

Lähteet
-------

1. ↑  Kauczinski mag nicht „durch die Hintertür raus" (Arkistoitu – Internet Archive)
2. ↑  KSC entlässt Ede Becker
3. ↑  Neuanfang mit Schupp
4. ↑  Markus Schupp muss gehen
5. ↑  DFL bleibt bei Kauczinski hart
6. ↑  Der KSC gibt Andersen den Laufpass
7. ↑  KAUCZINSKI WIRD VERTRAG ALS KSC-CHEFTRAINER ZUM 30. JUNI 2016 BEENDEN (Arkistoitu – Internet Archive)
8. ↑  Hamburg avoid Bundesliga relegation by beating Karlsruhe in play-off
9. ↑  Hasenhüttl zu RB! Kauczinski folgt beim FCI
10. ↑  FCI UND TRAINER MARKUS KAUCZINSKI TRENNEN SICH EINVERNEHMLICH
11. ↑  Kauczinski beerbt Janßen als St.-Pauli-Trainer
12. ↑  DER FC ST. PAULI STELLT UWE STÖVER UND MARKUS KAUCZINSKI MIT SOFORTIGER WIRKUNG FREI (Arkistoitu – Internet Archive)
13. ↑
14. ↑  Dynamo Dresden beurlaubt Trainer Kauczinski
15. ↑  Markus Kauczinski ist neuer SVWW-Trainer

  


|  |  |  |
| --- | --- | --- |
| Edeltäjä:**Jørn Andersen** | **Karlsruher SC:n päävalmentaja**3/2012–2016 | Seuraaja:**Tomas Oral** |

|  |  |  |
| --- | --- | --- |
| Edeltäjä:**Ralph Hasenhüttl** | **FC Ingolstadt 04:n päävalmentaja**7–11/2016 | Seuraaja:**Maik Walpurgis** |

|  |  |  |
| --- | --- | --- |
| Edeltäjä:**Olaf Janßen** | **FC St. Paulin päävalmentaja**12/2017–4/2019 | Seuraaja:**Jos Luhukay** |

|  |  |  |
| --- | --- | --- |
| Edeltäjä:**Christian Fiél** | **Dynamo Dresdenin päävalmentaja**12/2019–4/2021 | Seuraaja:**Alexander Schmidt** |

|  |  |  |
| --- | --- | --- |
| Edeltäjä:**Rüdiger Rehm** | **Wehen Wiesbadenin päävalmentaja**11/2021– | Seuraaja:**–** |